**ELŐTERJESZTÉS**

**Szombathely Megyei Jogú Város Közgyűlésének 2019. szeptember havi rendes ülésére**

**Javaslat felelős állattartás elősegítését célzó programmal**

**összefüggő döntések meghozatalára**

Szombathely Megyei Jogú Város Önkormányzata Közgyűlése a 2019. márciusi ülésén a 67/2019. (III.13.) Kgy. számú határozatával egyetértett a felelős állattartás elősegítését célzó program összeállításával és megvalósításával.

I.

A Közgyűlés által jóváhagyott program az alábbi elemekből tevődik össze:

1. EXPO vagy egy más formában megrendezett szabadtéri esemény,
2. tájékoztató kiadvány készítése,
3. rendszeres tájékoztató előadássorozat.

A program eddig megvalósult elemeiről az alábbiak szerint számolok be. Minden program közösen, a Fekete István Állatvédő Egyesület, az Állatvédők Vasi Egyesülete, a Kutyatanoda, valamint a kutyabarathelyek.hu szakmai segítségével került kidolgozásra és megvalósításra.

1. Tájékoztatom a Tisztelt Közgyűlést, hogy 2019. október 5-én a Történelmi Témaparkban kerül megrendezésre a Közgyűlés által elhatározott szabadtéri rendezvény „Kutyajó nap Szombathelyen” elnevezéssel.

A rendezvény szervezési feladatait a Savaria Turizmus Nonprofit Kft. látja el.

Az egész napos, ingyenes önkormányzati rendezvény keretében a résztvevők a kutyatartás számos kérdéséhez kapcsolódóan hallgathatnak színvonalas előadásokat, több hatóság és szakértő szervezet is részt vesz az eseményen. A rendezvényt hagyományteremtő céllal szervezzük meg, a programtervezet az előterjesztés 1. számú mellékletét képezi.

A rendezvényhez kapcsolódóan gyermekrajz- és novella író pályázatot is hirdettünk.

1. A program második elemeként a Közgyűlés egy tájékoztató kiadvány kiadását határozta el.

Tájékoztatom a Tisztelt Közgyűlést, hogy a kiadvány a programban résztvevő szervezetek, a Fekete István Állatvédő Egyesület, az Állatvédők Vasi Egyesülete, a Kutyatanoda, valamint a kutyabarathelyek.hu szakmai segítségével valósult meg.

A kiadvánnyal szeretnénk felhívni a figyelmet a felelős állattartásra vonatkozó jogszabályokra és szakmai előírásokra, amelyek betartásával harmonikusabban valósulhat meg a kutyások és nem kutyával élők közötti együttélés.

A kiadványt Gazdi ABC címmel valamennyi szombathelyi háztartásba eljuttatjuk.

1. A program harmadik eleme a rendszeres tájékoztató előadássorozat, amelynek kidolgozása jelenleg folyamatban van. Megkerestem ez ügyben a Szombathelyi Televízió igazgatóját, szíveskedjen tájékoztatni arról, hogy milyen formában tudna ez megvalósulni.

A Fekete István Állatvédő Egyesület rendszeresen végez iskolások részére tájékoztató előadásokat, egyéb ismeretterjesztő foglalkozásokat az intézményekben, valamint a saját telephelyén. Tapasztalják, hogy a felelős állattartásra történő nevelésre fogékonyabb a fiatalabb korosztály, ezért megkerestem a Szombathelyi Tankerületi Központot, annak érdekében, hogy az általános iskolákba szervezett módon juthasson el az ezzel kapcsolatos ismeret. A Fekete István Állatvédő Egyesület a Tankerületi Központ által szervezett igazgatói értekezlet keretében az igazgatókat tájékoztatta az állattartással kapcsolatos oktatási lehetőség igénybevételéről.

A program megvalósításában részt vevő kutyabarathelyek.hu (MateWorks Kft.) a Szellemi Tulajdon Nemzeti Hivatalához 2015. szeptember 23-án a 218976 lajstromszámon „Kutyabarát hely – Dogs allowed [www.kutyabarathelyek.hu](http://www.kutyabarathelyek.hu)” ábrával kombinált tanúsító védjegyet jelentett be.

A cég megalkotta a védjeggyel kapcsolatban a „Kutyabarát település” programot, melyhez valamennyi olyan település csatlakozhat, amely a helységnévtárban szerepel és megfelel az alábbi minimum követelményeknek:

* rendezett, minden oldalról elkerített, hulladéktárolóval felszerelt kutya-futtatóval rendelkezik,
* kutyabarát szemléletmódot és a felelős állattartásra vonatkozó ismereteket terjeszt az oktatásban és a lakosság körében,
* a településen kutyabarát szállások és vendéglátóhelyek vannak minősítve,
* tájékoztató füzetet készít a lakosság számára, a helyi viszonyokhoz igazodva.

A kutyabarathelyek.hu mindezért – többek között - az alábbiakat kínálja:

* hosszú távú együttműködés, 5 éves időtartamban,
* „Kutyabarát település” megjelölés használata az adott település számára,
* médiavisszhang: sajtótájékoztató és sajtóanyagok a település kutyabaráttá válásáról,
* a település kutyás, vagy kutyákkal is látogatható rendezvényeinek népszerűsítése a kutyabarathelyek.hu weboldalon és közösségi média felületein,
* a még nem kutyabarátként működő helyek számára szaktanácsadás, kutyabaráttá alakítás, minősítés,
* ez idő alatt induló, nyíló új helyek számára szaktanácsadás, minősítés,
* a minősített helyek információinak átadása a helyi turisztikai oldalak számára, így az cég által minősített helyek a település hivatalos turisztikai oldalán is elérhetőek lesznek.
* a minősített kutyabarát helyeket nem csak magyar, hanem angol és német nyelven is megjeleníti a weboldalán, így a külföldről érkező kutyásoknak is ajánlhatja a település szállás- és vendéglátóhelyeit.

Szombathely szempontjából elsősorban turisztikai szempontból lényeges az, hogy minél több ilyen kutyabarát hellyel (szállás- illetve vendéglátó) rendelkezzen.

Magyarországon Szombathely lehetne az első „Kutyabarát település”.

A kutyabarát településsé válás az alábbiak szerint történik:

Első lépésként a testület dönt a kutyabarát településsé válásról. Ezt követően az igénylés benyújtása alapján a város auditálására kerül sor.

Amennyiben a város a programban meghatározott feltételeknek megfelel, 5 éves időtartamra szóló szerződés megkötésére kerül sor, amely alapján Szombathely jogosult lesz a „Kutyabarát település” elnevezés használatára.

A védjegyhasználati díj középváros (20-100 ezer közötti lakosságszám) esetén 5 évre vonatkozó időtartamra 1.000.000, - Ft + ÁFA, azaz 1.270.000, - Ft összegű.

A védjegyhasználati díj első részletét 200.000, - Ft + Áfa, azaz 254.000, - Ft összeget a szerződés aláírását követően, míg a fennmaradó részletet 2020. május 31. napjáig kell megfizetni.

Javaslom, hogy a Tisztelt Közgyűlés támogassa Szombathely kutyabarát településsé válását a határozati javaslatban foglaltak alapján.

Kérem a Tisztelt Közgyűlést, hogy a szükséges 254.000, - Ft összegű védjegyhasználati díjat a 2019. évi, míg a fennmaradó 1.016.000, - Ft összegű védjegyhasználati díjat a 2020. évi költségvetésben biztosítani szíveskedjen.

II.

Tájékoztatom a Tisztelt Közgyűlést, hogy a szombathelyi külterületi 0787/2 hrsz.-ú ingatlant az Állatvédők Vasi Egyesülete és a Kutyamenhely Alapítvány állatmenhely létesítése és működtetése, illetve Rétfalvi Imre állatkegyeleti park fenntartása és üzemeltetése céljából használja.

Az állatmenhely (a mellékelt térképen 1. számmal jelölt és satírozott rész) ingyenes használati jogviszonyát a Közgyűlés a 415/2016.(XII.15.) Kgy. számú határozatában 10 éves, azaz 2017. január 1. napjától 2026. december 31. napjáig terjedő határozott időtartamra meghosszabbította.

A 416/2016.(XII.15.) Kgy. számú határozat az Állatkegyeleti Park részére (a mellékelt térképen 2. számmal jelölt 3900 m2 nagyságú részre) Rétfalvi Imrének biztosított használatot bérleti jogviszony keretében 2017. január 1. napjától 2026. december 31. napjáig terjedő határozott időtartamra évente bruttó 24.765 Ft bérleti díj ellenében.

A területen kialakított menhely 25-30 eb és 25-30 macska elhelyezését és gondozását szolgálja napi szinten. Az állatok száma folyamatosan változik, tekintettel az örökbeadásokra, valamint az új állatok érkezésére. Ezen túlmenően számos állat kerül ideiglenes befogadóknál, valamint az egyesület tagjainál elhelyezésre. A menhelyen több részleg került kialakításra:

- karantén részleg az újonnan befogadott, a még oltással nem rendelkező, valamint a problémás kutyák részére,

- felnőtt kutya részleg kifutókkal az örökbefogadható, egészségügyileg ellátott kutyák részére,

- kiskutya részleg, melyben talált kiskutyák, vagy a menhelyhez került vemhes, illetve ellés után lévő kutyák kerülnek elhelyezésre,

- macska részleg a felnőtt, örökbefogadható macskák részére,

- kismacska részleg az örökbefogadható, fiatal macskák részére,

- macska karantén részleg a beteg, kezelés alatt álló, illetve az újonnan érkezett, oltásokkal még nem rendelkező macskák részére.

Az egyesület a céljainak megfelelő működése, valamint az állatmenhely fenntartása során szorosan együttműködik Szombathely Megyei Jogú Város Önkormányzata által alapított Kutyamenhely Alapítvánnyal. Az együttműködés keretében az Állatvédők Vasi Egyesülete biztosítja az állatok orvosi ellátásának költségeit, az ebek transzponderrel (chip) történő ellátását, kötelező oltásait, féregtelenítést és napi szinten biztosítja az állatmenhely takarítását, valamint az állatok etetését.

A Kutyamenhely Alapítvány az adományok egy részéből a menhely építését segíti elő (kerítés, kennelek), valamint fizeti a közüzemi számlákat. Az Állatvédők Vasi Egyesülete a használatában lévő ingatlanrészre saját erejéből bevezettette az elektromos áramot, az állatkegyeleti park tulajdonosa pedig a vízvezetékek kiépíttetéséről gondoskodott. Így a menhely jelenleg folyóvízzel és elektromos árammal rendelkezik.

Az Állatvédők Vasi Egyesületének tevékenységével kapcsolatosan három probléma merült fel, amelyek megoldása érdekében önkormányzatunkhoz fordultak:

1.

Az egyesület és az alapítvány számos adományozó segítségével egy állatotthont épített fel számos kennellel, melléképületekkel, konténertárolókkal és egy konténer irodával, valamint a területen parkosítást végzett és a közüzemi szolgáltatások bevezetéséről is gondoskodott, a tevékenység már most láthatóan hosszabb távra szól, mint az ingatlan használati engedélye.

A menhelyen olyan mértékű közhasznú tevékenység folyik és olyan számos adományozó maradandó adományaival rendelkezik az egyesület, amely indokolttá teszi, hogy az ingatlan használata hosszabb időre szóljon, mint – jelen évtől számítva – 6 és fél év. Az egyesület kérelmezi az ingatlan használatát 2050. december 31. napjáig azzal, hogy az egyesület jogutód nélküli megszűnésével vagy az egyesület tevékenységének felhagyásával a használati jog a végső határidőt megelőző időpontban is megszűnik. Ez a használati idő kellő stabilitást nyújthat további beruházások és fejlesztések foganatosítására, kellő biztonságot nyújt az adományozóknak és az egyesület tagjainak, valamint a szolgáltatásokat igénybe vevő társadalmi réteg számára. Ez a stabilitás – a szervezetek szerint - szükséges ahhoz, hogy az egyesület a munkáját megfelelő folytonossággal tudja végezni és őt a támogatók is komoly, hosszú távú célokkal rendelkező egyesületnek ismerjék el.

A szoros együttműködésre tekintettel Rétfalvi Imre az Állatkegyeleti Parknak helyet adó ingatlan bérleti jogviszonyának hosszabbítását is kezdeményezte ugyancsak 2050. december 31. napjáig.

2.

Tekintettel arra, hogy a rendelkezésre álló terület teljes mértékben kihasználásra került, és az egyesület céljai alapján az egyesület lehetőséget kíván nyújtani hatósági elkobzásokból származó haszonállatok befogadására, valamint felelős állattartásra nevelő, és örökbefogadással összekötött rendezvények lebonyolítására is, az egyesület álláspontja szerint szükséges újabb területek tevékenységbe történő bevonása.

Figyelembe véve azt, hogy a jelenleg használt terület környékén csupán egy olyan eladó külterületi ingatlan fellelhető, amelynek megvásárlása szóba jöhet, az egyesület képviselői felkeresték a Szombathely külterület 0787/8 helyrajzi számú, erdő művelési ágú, 5.566 m2 területnagyságú ingatlan tulajdonosát és tőle értékesítési szándéknyilatkozatot szereztek be. Az említett ingatlan a jelenleg használt ingatlannal szomszédos telekingatlan, és a Jáki elkerülő út építése miatt az egyetlen megvásárolható földterület. (A mellékleten 3. számmal jelölt terület)

A szándéknyilatkozat szerint az említett területet a tulajdonos 600.000,- Ft vételáron értékesíteni kívánja azzal a kikötéssel, hogy az ingatlant állatvédelmi célra hasznosítják.

Az ingatlan erdő művelési ágú, 5 minőségi osztályú ingatlan, melynek aranykorona értéke 2,50, amely adatok alapján a földvédelmi járulék 140.000.-Ft összeg.

A mező- és erdőgazdasági földek forgalmáról szóló 2013. évi CXXII. törvény alapján, ha a törvény másként nem rendelkezik, a föld tulajdonjogát belföldi természetes személy és tagállami állampolgár szerezheti meg. A törvény lehetővé teszi, hogy a föld fekvése szerint illetékes települési önkormányzat közfoglalkoztatás és szociális földprogram és településfejlesztés céljára föld tulajdonjogát megszerezze.

A fentiekre tekintettel az Egyesület kérelme, hogy az ingatlant településfejlesztési célra az önkormányzat megvásárolja, a művelési ág alóli kivonást követően az Állatvédők Vasi Egyesülete hosszú távú használatába vagy tulajdonába adja. Amennyiben a hosszú távú használatba adásra kerülne sor, annak határidejét szintén 2050. december 31. napjáig szíveskedjenek megállapítani.

3.

Az Állatvédők Vasi Egyesülete a jelenleg működésben lévő állatmenhely építési munkálatait, az állatok gondozását, etetését, az állatmenhely napi szintű takarítását saját önkéntesei segítségével oldja meg, amely önkéntesek jelen tevékenységüket főállásuk mellett ingyenesen végzik. Már a jelenlegi állatállomány nagysága is indokolttá teszi egy fő 8 órás alkalmazott vagy 2 fő 4 órás alkalmazott foglalkoztatását, és a menhely bővülésével, valamint a tevékenységi körök kiszélesedésével ez az igény tovább nő.

Az Állatvédők Vasi Egyesületének szándékában áll, hogy szorosabb együttműködésbe kerüljön a gyepmesteri telep ebrendészetével olyan esetekben, amikor az említett intézmény nem tud vagy nem kíván állatot befogadni. Azonban ennek elengedhetetlen feltétele egy állandó alkalmazott foglalkoztatása. Ennek költsége a mindenkori minimálbér összegével és annak járulékaival megegyező összeg (2019. éviben bruttó 149.000.-Ft/hó).

Szombathely Megyei Jogú Város Önkormányzata azzal a céllal hozta létre a Kutyamenhely Alapítványt, hogy az Szombathely területén állatmenhelyt hozzon létre.

Az Alapítvány önállóan a fenti céloknak nem tudott eleget tenni, ezért egy szombathelyi állatvédő egyesülettel, jelesül az Állatvédők Vasi Egyesületével szorosan együttműködve tett eleget az alapítók által meghatározott feladatoknak. Ennek alátámasztásaként együttműködési megállapodás jött létre a két szervezet között.

A szervezetek kérelme szerint az emberi erőforrás alkalmazásának költségeit a Kutyamenhely Alapítvány finanszírozná, tekintettel arra, hogy ezt az együttműködési megállapodásban is vállalta. A finanszírozás éves forrás igénye: 1.788.000.-Ft.

Tekintettel az egyesületek és az alapítványok állatmenhelyen végzett munkájára, javasolom az Egyesület kéréseinek a támogatását és az azokhoz szükséges költségvetési források biztosítását.

III.

A felelős állattartás elősegítését célzó programhoz kapcsolódóan - a Szompark Kft. képviselőjével és a program megvalósításában résztvevő szervezetekkel - helyszíni bejárás keretében felmérésre került a szombathelyi kutyafuttatók állapota.

Három kutyafuttató esetében szükségessé váltak javítási munkálatok az alábbiakban részletezettek szerint:

1. Pázmány Péter utcai bekerített kutyafuttató: a déli oldalon a kerítés a kapubejárattól a vasúti töltésig terjedően kifogásolható, alulról a kerítés nyitott kb. 30 cm-es magasságban, a kisebb testű kutyák számára könnyen átjárható.

Javasolt javítási munka: déli oldalon a kerítés cseréje.

1. Bem József utcai buszfordulónál található kutyafuttató: bejárat - a sok használat miatt a fű kikopott, ez esős időben problémát jelent

Javasolt javítási munka: bejárat járdalapokkal történő lelapozása.

1. Váci Mihály utcai bekerített kutyafuttató: a fonott kerítésen több olyan lyuk található, amelyen a kutyák kiférnek.

Javasolt javítási munka: fonott kerítés helyreállítása.

A Pázmány Péter utcai kutyafuttató kerítés építési munkálataira vonatkozóan előzetes becslés alapján 1.800.000, - Ft. szükséges.

A Bem József utcai buszfordulónál található kutyafuttató bejáratának járdalapokkal történő lelapozása, valamint a Váci Mihály utcai bekerített kutyafuttató fonott kerítésének helyreállítását Szombathely Megyei Jogú Város Önkormányzatával kötött vállalkozási szerződés keretén belül a fenntartó kivitelezni tudja, további fedezet biztosítására nincs szükség.

A felmérések során az alábbi kutyafuttatók területén további hulladékgyűjtő edények kihelyezése iránt merült fel igény:

* Pázmány Péter utcai bekerített kutyafuttató,
* Pázmány Péter utcai bekerítetlen kutyafuttató,
* Váci Mihály utcai bekerítetlen kutyafuttató (figyelembe véve a rendszeres ürítés lehetőségét).

Valamennyi kutyafuttató esetében igényként merült fel, hogy a kutyafuttatón belül az állatok és gazdák viselkedési szabályaira vonatkozóan tájékoztató táblák kerüljenek elhelyezésre.

A táblák becsült előállítási költsége 15.000,- Ft + ÁFA/m2.

Kérem a Tisztelt Közgyűlést, hogy a kutyafuttatók felújítását és karbantartását, a hulladékgyűjtő edények kihelyezését, valamint az információs táblák kihelyezését – a 2.500.000,- Ft összegű költségvetési fedezet biztosítása mellett – szíveskedjen támogatni.

Szombathely területén található kutyafuttató területek elhelyezkedését megvizsgálva megállapítható, hogy a belvárosban, illetve a lakótelepeken a kutyafuttató területek bővítése iránt igény merül fel.

Javaslom, hogy a kutyafuttató területek kijelölési lehetőségei a körzetek egyéni képviselőivel és az érintett állatvédelemi szervezetek bevonásával kerüljenek megvizsgálásra, és annak eredményeként készüljön előterjesztés a konkrét helyszínek kijelölésére.

Kérem a Tisztelt Közgyűlést, hogy az új kutyafuttató területek kialakításához 30 millió forint (2019. évi árakon becsült költség, nagyjából 7-8 helyszínnel számolva) költségvetési forrást a 2020. évi költségvetés összeállítása során biztosítani szíveskedjen.

Kérem a Tisztelt Közgyűlést, hogy az előterjesztést megtárgyalni, a határozati javaslatokat elfogadni szíveskedjék.

**Szombathely, 2019. szeptember „…..”**

**/: Dr. Puskás Tivadar :/**

**I.**

**HATÁROZATI JAVASLAT**

**…/2019. (IX…….) Kgy. számú határozat**

1. Szombathely Megyei Jogú Város Közgyűlése a felelős állattartás elősegítését célzó programra vonatkozó tájékoztatót tudomásul veszi.
2. A Közgyűlés a „Kutyabarát település” programot megismerte, az abban foglalt feltételeket elfogadta, és elhatározta, hogy „Kutyabarát településsé” kíván válni.
3. A Közgyűlés felhatalmazza a polgármestert, hogy a kutyabarát település védjegy használata érdekében az igénylést benyújtsa és a sikeres auditálás eredményeként az 5 évre szóló szerződést aláírja.
4. A Közgyűlés úgy határoz, hogy a védjegyhasználati díj első részét, azaz 254.000, - Ft összegű védjegyhasználati díjat a 2019. évi költségvetési rendelet következő módosításakor, míg a fennmaradó 1.016.000, - Ft összegű védjegyhasználati díjhoz szükséges forrást a 2020. évi költségvetésében biztosítja.

**Felelős:** Dr. Puskás Tivadar polgármester

Dr. Károlyi Ákos jegyző

(A végrehajtás előkészítéséért:

Nagyné dr. Gats Andrea, a Jogi, Képviselői és Hatósági Osztály vezetője,

Stéger Gábor, a Közgazdasági és Adó Osztály vezetője)

**Határidő:** 1-2. pont: azonnal

3. pont: 2019. december 31.

4. pont: 2019. évi költségvetési rendelet következő módosítása, illetve 2020. évi költségvetés megalkotása

**II.**

**Határozati javaslat**

**.../2019. (IX. …..) Kgy. sz. határozat**

1. A Közgyűlés Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 11. § a) pontjában foglaltak alapján úgy döntött, hogy az Állatvédők Vasi Egyesületének és a Kutyamenhely Alapítványnak a szombathelyi külterületi 0787/2 hrsz.-ú ingatlanból az előterjesztés mellékletét képező térképen 1. számmal jelölt és satírozott rész tekintetében fennálló ingyenes használati jogviszonyát **2050. december 31**. napjáig az eredeti feltételekkel meghosszabbítja.

2. A Közgyűlés felhatalmazza a polgármestert, hogy az Állatvédők Vasi Egyesületével és a Kutyamenhely Alapítvánnyal az ingyenes használatra vonatkozó megállapodást megkösse.

**Felelős**: Dr. Puskás Tivadar polgármester

Illés Károly alpolgármester

Dr. Károlyi Ákos jegyző

(A végrehajtásért:

Lakézi Gábor a Városüzemeltetési Osztály vezetője)

**Határidő**: 2019. december 31.

**III.**

**Határozati javaslat**

**.../2019. (IX. ….) Kgy. sz. határozat**

1. A Közgyűlés Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 14. § (4) bekezdés a) pontjában foglaltak alapján úgy döntött, hogy a szombathelyi külterületi 0787/2 hrsz.-ú ingatlanból az előterjesztés mellékletét képező térképen 2. számmal jelölt 3900 m2 nagyságú rész tekintetében 2017. január 1. napjától 2026. december 31. napjáig Rétvári Imrével „Állatkegyeleti Park” fenntartása és üzemeltetése céljából fennálló bérleti jogviszonyát 2050. december 31. napjáig az eredeti feltételekkel meghosszabbítja azzal, hogy az éves bérleti díj felülvizsgálatára minden év április 15. napjáig sor kerül.

2. A Közgyűlés felhatalmazza a polgármestert, hogy Rétfalvi Imrével a bérleti szerződést megkösse.

**Felelős**: Dr. Puskás Tivadar polgármester

Illés Károly alpolgármester

Dr. Károlyi Ákos jegyző

(A végrehajtásért:

Lakézi Gábor a Városüzemeltetési Osztály vezetője)

**Határidő**: 2019. december 31.

**IV.**

**Határozati javaslat**

**.../2019. (IX. …..) Kgy. sz. határozat**

1. .A Közgyűlés úgy döntött, hogy a szombathelyi külterületi 0787/8 hrsz.-ú, 5566 m2 nagyságú, erdő megnevezésű ingatlant 600.000.-Ft vételárért településfejlesztési céllal meg kívánja vásárolni az Állatvédők Vasi Egyesülete és a Kutyamenhely Alapítvány feladatainak ellátására, a 0787/2 hrsz-ú ingatlanon működő állatmenhely bővítése céljából.
2. A Közgyűlés az ingatlan erdő művelési ágból történő kivonását követően Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 11. § a) pontjában foglaltak alapján úgy határoz, hogy az Állatvédők Vasi Egyesületének és a Kutyamenhely Alapítványnak a szombathelyi külterületi 0787/8 hrsz.-ú ingatlanra ingyenes használati jogviszonyt biztosít a 0787/2 hrsz-ú ingatlanra vonatkozó jogviszonnyal azonos tartalommal 2050. december 31. napjáig.
3. A Közgyűlés felhatalmazza a polgármestert a mező- és erdőgazdasági földek forgalmáról szóló 2013. évi CXXII. törvény rendelkezései alapján a vagyongazdálkodási kiadások terhére az adásvételi szerződés megkötésére, az ingatlan művelési ágból kivonásának kezdeményezésére, az ingyenes használati megállapodás megkötésére.

**Felelős**: Dr. Puskás Tivadar polgármester

Illés Károly alpolgármester

Dr. Károlyi Ákos jegyző

(A végrehajtásért:

Lakézi Gábor a Városüzemeltetési Osztály vezetője

Stéger Gábor, a Közgazdasági és Adó Osztály vezetője)

**Határidő**: 2019. december 31.

**V.**

**Határozati javaslat**

**.../2019. (IX. …..) Kgy. sz. határozat**

A Közgyűlés úgy határoz, hogy az Állatvédők Vasi Egyesülete és a Kutyamenhely Alapítvány által közösen működtetett állatmenhely fenntartási költségeinek fedezetére a Kutyamenhely Alapítvány részére a 2020. évi költségvetésben egy fő alkalmazásához a mindenkori minimálbér és járulékaival megegyező összeget, minimálisan 1.788.000.-Ft-ot biztosít.

A Közgyűlés felhatalmazza a polgármestert, hogy a Kutyamenhely Alapítvánnyal a támogatási megállapodást megkösse.

**Felelős**: Dr. Puskás Tivadar polgármester

Dr. Károlyi Ákos jegyző

Illés Károly alpolgármester

(A végrehajtásért:

Lakézi Gábor a Városüzemeltetési Osztály vezetője

Stéger Gábor, a Közgazdasági és Adó Osztály vezetője)

**Határidő**: 2019. december 31.

**VI.**

**HATÁROZATI JAVASLAT**

**…/2019. (IX…….) Kgy. számú határozat**

1. Szombathely Megyei Jogú Város Közgyűlése a meglevő kutyafuttató területek közül az alábbi kutyafuttatók felújítást határozza el:

* Pázmány Péter utcai bekerített kutyafuttató: déli oldalon a kerítés cseréje,
* Bem József utcai buszfordulónál található kutyafuttató: bejárat járdalapokkal történő lelapozása,
* Váci Mihály utcai bekerített kutyafuttató: fonott kerítés helyreállítása.

1. A Közgyűlés a javítási munkálatok elvégzéséhez, a hulladékgyűjtő edények kihelyezéséhez, valamint az információs táblák kihelyezéséhez szükséges 2.500.000,- Ft összeget a költségvetési rendelet soron következő módosításakor biztosítja.
2. Szombathely Megyei Jogú Város Közgyűlése egyetért azzal, hogy Szombathely területén újabb kutyafuttató területek kijelölése szükséges.
3. A Közgyűlés felkéri a polgármestert, hogy az új kutyafuttató területek kijelöléséhez szükséges intézkedéseket tegye meg, ebbe vonja be az érintett lakóterületek képviselőit, illetve a város területén működő állatvédő civil szervezeteket, és javaslatát terjessze a Közgyűlés elé.
4. A Közgyűlés úgy határoz, hogy a kutyafuttatók kialakításához szükséges 30 millió Ft összegű fedezetet a 2020. évi költségvetésében biztosítja.

**Felelős:** Dr. Puskás Tivadar polgármester

Illés Károly alpolgármester

Dr. Károlyi Ákos jegyző

(A végrehajtás előkészítéséért:

Lakézi Gábor, a Városüzemeltetési Osztály vezetője,

Stéger Gábor, a Közgazdasági és Adó Osztály vezetője)

**Határidő:** 1. pont: 2019. december 31.

2. pont: költségvetés soron következő módosítása

3. pont: azonnal, illetve 2019. október 31.

3. pont: azonnal

4. pont: 2020. december 31

5. pont: 2020. május 31.

6. pont: 2020. évi költségvetés megalkotása